  Майя Бывальцева Удмуртиысь йӧскалык лыдӟетъюртлэн «Удмурт шаер» клубез Елена Минигараевлэн «Сьӧд сюлык» книгаеныз тодматон радъяз. Пумиськон 11-тӥ оштолэзе Удмуртиысь кун филармонилэн юртаз ортчиз. Со сярысь ивортэ «Удмуртия» агентстволэн корреспондентэз. Пумиськонэ литератураез эскерисьёс, дышетӥсьёс, студентъёс, журналистъёс, лыдӟиськыны яратӥсьёс люкаськизы. Котькудӥз аслэсьтыз мылкыдзэ вераны, авторлэсь валэктонъёссэ кылзӥськыны быгатӥз. «Удмуртия» издательствоын 2016-тӥ арын потэм «Сьӧд сюлык» книгае Елена Миннигараевалэн пӧртэм жанръёсын ужъёсыз пыризы — веросъёс, повесть, детектив, фэнтэзи. Ваньзэ соосты герӟа нылкышно, анай тема. Тросэз татын сьӧд сюлык вылэ акцент лэсьтӥзы, малы ке шуоно нимыз книгалэн «Сьӧд сюлык», но, зэмзэ вераса, отчы пыремын трос произведениос, кудъёсыз пуштроссыя, оло, кужмогес но. Соин ик та книгалэн шорсюлмыз детектив шуыны уг луы. Нош йыръянэз «Сьӧд сюлык» понэмын, малыке шуоно сюлык, сьӧд сюлык — со вашкала удмуртъёслэн бызён сюлыксы, сыӵе туж мур пуштросэз отын вал, «древо жизни» отчы суредало вал. Одӥг пус но сюлыкын огшоры уг лэсьтӥськы вал — со кышномуртэ, бызись нылашез аспӧртэм утись, оберег, вал. Соин ик книгалы сыӵе ним поныса, со кыӵе ке ӟыгыртӥз кадь-а, мар-а со огъя кышномурт темаез Елена МиннигараеваКнигалы ним сётӥз «Сьӧд сюлык» детектив. Удмурт литератураын сокем вӧлмымтэ жанрын ужамзэ автор валэктӥз лыдӟисьслэсь саклыксэ кыскыны мылкыдыныз. «Мон шуысал, детектив — со озьы ик астэ эскерон выллем мынам. Мон сое пырак вот детектив гожто ай шуыса ӧй гожты. Мон сое гожтӥ со пыр — нырысь ик, котькуд произведение адямиез мед кыскоз, интриговать мед кароз. Уката ик туала вакытэ, куке удмурт книгаосты лыдӟись сокем трос ӧвӧл. Кыкетӥез, со интрига огшоры — адямиез быдто, виё, утчало, мар ке каро — медаз луы, отын мед луоз кыӵе ке но пуштросэз. Капчи кылын гожтэмын, но мед лоз кыӵе ке но мур пуштросэз, мед сётоз со адямилы мылкыд эшшо мар ке выльзэ тодыны. Татын мон, тани тросэз туннэ веразы, сое верасько удмурт калык сямъёс, дӥсь пыр. Малы ке шуоно, мон малпасько, солэн туж мур пуштросэз, кудзэ ми вунэтӥм ини», — валэктӥз Миннигараева. Кылосбур тодосъя кандидат, литератураез эскерись Виктор Шибанов верамъя, «туала вакытэ проза мынэ сыӵе ӧръя, кытын конфликт бадӟым инты уг басьты». «Сюжетсэ вераны уг луы, вуж модельёс отын уг тупало. Но отын шӧдӥське маке но сыӵе паймымонэз, вылез. Мынэсьтым «Из» верос тужгес но сюлэмме бугыртӥз. Мон понна отын маке но вылез. <…> Прозалэн нырысь куронэз, лэся, али утчанъёс мыныны кулэ. Кудӥз вормоз кадь — кинлы ке кельше детектив, кинлы ке фэнтези, мыным но кельше фэнтези. <…> Но «Из» — мон сое фэнтези ӧй шуысал, солэн ирониен сётэмын ним солы. Утчанъёс мыно, утчанъёс луыны кулэ, та ласянь та книга мон понна нимысьтыз пусйымон», — вераз Шибанов. Елена Миннигараевалэн «Сьӧд сюлык» книгаеныз тодматскон 8 фото Пумиськонэ лыктэмъёс Елена Миннигараевалы пӧртэм сӥзёнъёссэс но веразы. Одӥгъёсыз роман борды басьтӥськыны ӵекто ни, мукетъёсыз произведениосаз философилы бадӟымгес саклык висъяны дэмлазы. Ватсалом, ужрадын Удмурт кун университетысь удмурт кылосбуръя факультетын дышетскисьёслэн «Ватка» этностудиысьтызы София но Ксения Хохряковаос Елена Миннигараевалэн выль книгаысьтыз веросъёсты лыдӟизы, скрипкаен шудӥз Ксения Касаткина. Тегъёс: Лулчеберет Ижкар Литература Удмуртия удмуртъёс  